

**FELHÍVÁS**

**a Szegedi Tudományegyetem partneriskolái számára**

**az SZTE JUNIOROK VIADALA - 2025 középiskolai csapatvetélkedőkre**

Az SZTE Juniorok Viadala középiskolai csapatvetélkedőkre azoknak a diákoknak a jelentkezését várjuk, akik szeretik a kreatív feladatokat, csapatmunkát igénylő kihívásokat és a játékos programokat. Az iskolában zajló Kahoot-vetélkedő első három csapat tagjai **10** **intézményi felvételi pontot** nyernek, az egyetemi csapatverseny első három helyezett és különdíjas csapatának tagjai egyéb nyereményekre tehetnek szert. A felvételi intézményi pontokat a 2025-ös felvételi eljárástól kezdődően érvényesíthetnek az SZTE szakjain.

**A vetélkedő kiírója:** SZTE Junior Akadémia. A vetélkedő szervezésében az SZTE Eötvös Szakkollégium közreműködik.

|  |  |
| --- | --- |
| [**Honlap**](https://juniorakademia.szte.hu/juniorok-viadala/) | [**Regisztráció**](https://juniorakademia.szte.hu/juniorok-viadala-regisztracio/) |

**A vetélkedőkről**: SZTE Juniorok Viadalával hagyományt teremtettünk, célunk, hogy a szórakoztató tanulás mellett a diákok megismerhessék az SZTE által kínált lehetőségeket.

**Célcsoport:** a vetélkedőre az ***SZTE Középiskolai Partneri Program*ban** résztvevő középiskolák diákjai jelentkezhetnek, négyfős csapatokat alkotva. Nem korlátozzuk az iskolai csapatok számát, de iskolánként legalább két csapat nevezését várjuk!

**Nevezés:** csapatonként egy [**regisztráció szükséges az erre megadott felületen.**](https://juniorakademia.szte.hu/juniorok-viadala-regisztracio/)

**Kérjük, lehetőség szerint ugyanazok a diákok vegyenek részt a regisztráló csapatokban az iskolai Kahoot-kvíz versenyen és továbbjutás esetében az Egyetemi csapatvetélkedőben!**  Kivételes esetben (pl. betegség esetén) módosulhat a csapat összetétele, ebben az esetben a regisztrációt végző csapatkapitány [**módosíthatja**](https://juniorakademia.szte.hu/juniorok-viadala-diak-bejelentkezes-az-urlap-szerkesztesehez/)a csapat összetételét a regisztrációs felületen.

**A nevezést 2025. február 20-ig várjuk!**

A vetélkedőn a részvétel ingyenes.

**Háttéranyagok a felkészüléshez:** a vetélkedő külön felkészülést nem igényel, általános műveltségre, a 9–11. osztályos tananyag reál és humán területére, játékos, logikai feladatokra építő kvízkérdésekből áll. Az érdeklődők az alábbi linken [**próbakvízt**](https://create.kahoot.it/share/juniorok-viadala-demo/67cc5dde-b344-43c3-8754-16a9100c7df2) tölthetnek ki.

 **A vetélkedők lebonyolítása**

**1. Iskolai Kahoot-kvíz:**

**2025. március 7. péntek 14.00 órai kezdettel**

A vetélkedő egy körülbelül 40 perces Kahoot-kvíz lesz helyben minden partneriskolában, az adott intézményben induló csapatokkal. A vetélkedő lebonyolításához egy kivetítővel rendelkező teremre, illetve csapatonként egy okostelefonra/tabletre/PC-re/laptopra (póteszköz készenlétbe helyezése ajánlott) és internet-hozzáférésre lesz szükség.

A kvízverseny győztes csapattagjai 10 intézményi felvételi pontot[1] nyernek, számukra oklevelet küldünk, valamint iskolájuk képviseletében részt vehetnek az Egyetemi csapatvetélkedőn.

**2. Egyetemi Csapatverseny:**

Beugró feladat: a partnerintézményüket képviselő, egyetemi csapatversenybe jutó csapatok posztert készítenek. Az alkotás témája egy középiskolás diákoknak szóló, [Canvában](https://www.canva.com/) szerkeszett kreatív és informatív ismertető a Szegedi Tudományegyetem valamely karáról (miért érdemes ott tanulni, milyen szakokon lehet diplomát szerezni, melyik a legérdekesebb, legizgalmasabb szak stb.), amelyet A/3-as méretben, pdf formátumban, max. 10 MB méretben, március 20-ig várunk a partneriskola@szte.hu címre. A poszterek kinyomtatásáról gondoskodunk.

A poszterek elkészítéséért is pont jár, amely hozzáadódik a csapatvetélkedő összpontszámához. A zsűri választása alapján különdíjban részesítjük a legjobb alkotást. A csapattagoknak március 12-ig megírjuk, hogy (a véletlenszerű sorsolás eredményeként) melyik SZTE-s karról készítsék a posztert, valamint megküldjük a kari honlap linkjét (tájékozódásul:<https://u-szeged.hu/karok>).

A versenyen a csapatok állomásvetélkedőn vesznek részt, amelyet Szegeden, az SZTE József Attila Tanulmányi és Információs Központjában rendezünk, [itt](https://u-szeged.hu/tik),

**2025. március 28-án pénteken 13.00 órai kezdettel.**

Az állomásokon zajló izgalmas, játékos és ügyességi csapatvetélkedőt rövid kvízverseny zárja.

A rendezvény sajtónyilvános. Az ünnepélyes díjkiosztó előtt megvendégeljük a résztvevőket.

**Díjazás: az Egyetemi csapatvetélkedő győztes csapatainak díjazása:**

**1. helyezett csapat: 300.000 Ft**

**2. helyezett csapat: 200.000 Ft**

**3. helyezett csapat: 100.000 Ft**

**Különdíj, a legsikeresebb szakképző intézmény[2] csapatának: 100.000 Ft (amennyiben a legsikeresebb szakképző intézmény csapata nem végez pontszerző helyen).**

Ezen kívül egyetemi szakmai programlehetőségeket és vállalatok, civil szervezetek által felajánlott különdíjakat is kiosztunk, illetve a kísérőtanárok segítségét is szeretnénk elismerni.

**Szeged, 2025. január 30.**

**Dr. Habil. Újvári Edit**

**igazgató**

**SZTE Junior Akadémia**

**Prof. Dr. Badó Attila**

**elnök**

**SZTE Junior Akadémia**

**[1] A Junior Akadémia intézményi pontjai egy adott eseményhez kapcsolódóan csak egyszer használhatók fel. Több eseményen való részvétellel azonban összesen legfeljebb 30 pont gyűjthető. Lásd az SZTE Junior Akadémia intézményi pont *Szabályzatát*** [**itt**](https://juniorakademia.szte.hu/felvetelizoknek/)

**[2] technikum, szakképző iskola, szakgimnázium**